Столінскі краязнаўчы музей быў створаны па ініцыятыве і на базе збораў краязнаўцы Б.Міралюбава ў 1954 годзе. Ля яго вытокаў стаялі таксама Вера Очкіна (яна была і першым дырэктарам музея) і Яўстафій Высоцкі. Яўстафій Юльянавіч, набыўшы прафесію таксідэрміста, непасрэдна ўдзельнічаў у стварэнні экспазіцыі, прысвечанай прыродзе краю. Але тое было пазней. А ў 1955 годзе на другім паверсе невялікага будынка па вуліцы Леніна, 3 адкрылася першая экспазіцыя музея. Сёння там размяшчаецца арганізацыйна-метадычны цэнтр раённага аддзела культуры і зала выставак. Другая экспазіцыя была адкрыта ў 1976 годзе ў будынку былога тубдыспансера ў Радзівілаўскім парку, дзе музей знаходзіцца і дасюль. З 1989 года Яго ўзначальвае Святлана Вярэніч. Трэцяя па ліку экспазіцыя пачала працаваць 11 снежня 2005 года. А да гэтага на працягу 11-ці гадоў музей не прымаў наведвальнікаў.